આ સમસ્યા વકરાવવામાં આપણા ગુરુઓનો પણ ફાળો છે. તેઓના ઈરાદા ઉમદા હતા તેમ છતાં તેમને કારણે ગુંચવાડા ઊભા થયા છે. સામાન્ય રીતે અદ્વૈત બે તબક્કે શીખવવામાં આવે છે – એક વ્યક્તિગત સ્તરે અને બીજું બ્રહ્મ સ્તરે. આ બંને વચ્ચે પણ ઘણાં સ્તર છે, જેમ કેઃ પરિવાર, ગામ, સમુદાય, સમાજ, રાષ્ટ્ર વગેરે. આ તમામ સ્તરનું અસ્તિત્વ છે એ શીખવવામાં આવતું નથી. શીખવવામાં એવું આવે છે કે વ્યક્તિ આ તમામ સ્તરને ઓળંગી જઈ શકે અને બ્રહ્મ થઈ શકે. પરંતુ આપણે રાષ્ટ્રની ચિંતા કરવી જોઈએ, તેનું રક્ષણ કરવું જોઈએ. તેઓ તો આ સમસ્યાઓનો સામનો કરવા પણ તૈયાર નથી. તેમના માટે આ માત્ર વિવાદનો મુદ્દો છે. ૨૦-૨૫ વર્ષ પહેલાં તો મંદિરોની અંદર આ વિશે ચર્ચા પણ કરવા દેવામાં નહોતી આવતી કેમકે તેમના માટે આ મુદ્દો વિવાદાસ્પદ હતો. આથી વિરુદ્ધ ચર્ચ, સાયનાગોગ, મદ્રેસા અને બૌદ્ધ મંદિરોમાં સમાજને અસર કરનારા સામાજિક, રાજકીય, સાંસ્કૃતિક મુદ્દાઓની ચર્ચા કરવા દેવામાં આવે છે. પરંતુ સરેરાશ હિન્દુ આવી કોઈ ચર્ચા કરતાં ડરે છે.